Stranke

Izrek



Stranke

V združenih zadevah T‑492/13 in T‑493/13,

Schmidt Spiele GmbH s sedežem v Berlinu (Nemčija), ki jo zastopa T. Sommer, odvetnik,

tožeča stranka,

proti

Uradu za usklajevanje na notranjem trgu (znamke in modeli) (UUNT) , ki ga zastopa A. Schifko, zastopnik,

tožena stranka,

zaradi tožbe, vložene zoper odločbi prvega odbora za pritožbe pri UUNT z dne 3. julija 2013 (združeni zadevi R 1767/2012‑1 in R 1768/2012‑1) v zvezi z zahtevo za registracijo figurativnih znakov, ki predstavljata igralno ploščo, kot znamke Skupnosti,

SPLOŠNO SODIŠČE (prvi senat),

v sestavi H. Kanninen, predsednik, I. Pelikánová (poročevalka), sodnica, in E. Buttigieg, sodnik,

sodni tajnik: E. Coulon,

na podlagi tožb, vloženih v sodnem tajništvu Splošnega sodišča 13. septembra 2013,

na podlagi odgovora na tožbo, vloženega v sodnem tajništvu Splošnega sodišča 29. novembra 2013,

na podlagi sklepa z dne 9. januarja 2014, da se ne dovoli vložitev replike,

na podlagi sklepa z dne 11. novembra 2013 o združitvi zadev T‑492/13 in T‑493/13 za pisni in ustni postopek ter izdajo sodbe,

ker stranki v roku enega meseca po tem, ko sta bili obveščeni o koncu pisnega postopka, nista vložili predloga za razpis obravnave in je Splošno sodišče na podlagi poročila sodnika poročevalca in člena 135a Poslovnika Splošnega sodišča zato odločilo, da ne bo opravilo ustnega postopka,

izreka naslednjo

Sodbo (1)

[…]

Predlogi strank

6. Tožeča stranka Splošnemu sodišču predlaga, naj:

– izpodbijani odločbi razveljavi;

– UUNT naloži plačilo stroškov.

7. UUNT Splošnemu sodišču predlaga, naj:

– tožbi zavrne;

– tožeči stranki naloži plačilo stroškov.

Pravo

Nevložitev predloga za razpis obravnave

8. V skladu s členom 135a Poslovnika Splošnega sodišča lahko po vložitvi vlog iz člena 135(1) in odvisno od primera tudi iz člena 135(2) in (3) Splošno sodišče na podlagi poročila sodnika poročevalca ter po opredelitvi strank odloči, da ne bo opravilo ustnega postopka, razen če ena od strank vloži predlog, v katerem navede razloge, iz katerih želi biti slišana. Predlog se vloži v roku enega meseca po tem, ko je bila stranka obveščena o koncu pisnega postopka.

9. V obravnavanih tožbah je tožeča stranka Splošnemu sodišču predlagala razpis obravnave med drugim ob upoštevanju novega vprašanja, ali je igralno ploščo mogoče registrirati kot znamko. Vendar tega predloga ni bilo mogoče upoštevati, saj je bil glede na določbe člena 135a Poslovnika prezgoden.

10. Iz besedila in sistematike navedenega člena je namreč razvidno, da se lahko vložitev predlogov za obravnavo in presoja koristnosti take obravnave od Splošnega sodišča opravi šele po koncu pisnega postopka, ko stranke in Splošno sodišče razpolagajo z vsemi elementi spisa in trditvami vsake od strank, na podlagi katerih se je mogoče izreči o tej koristnosti. Poleg tega vložitve predloga za ustno obravnavo pred obvestilom o koncu pisnega postopka ni mogoče upravičiti z ekonomičnostjo postopka, saj lahko Splošno sodišče v skladu s členom 135a Poslovnika po koncu pisnega postopka odloči, da ne bo opravilo ustnega postopka, vsekakor šele po tem, ko strankam omogoči uveljavljanje te določbe.

11. Nazadnje, poudariti je treba, da je sodno tajništvo Splošnega sodišča v dopisu z dne 13. januarja 2014, s katerim je tožečo stranko obvestilo o zavrnitvi njenega predloga za vložitev replike in o koncu pisnega postopka, opozorilo na določbe člena 135a Poslovnika in navedlo, da rok za vložitev takega predloga začne teči samo enkrat, in sicer z datumom navedenega obvestila. Vendar tožeča stranka v roku enega meseca iz navedene določbe ni vložila novega predloga za razpis obravnave.

12. Splošno sodišče je v teh okoliščinah na podlagi člena 135a Poslovnika odločilo, da ne bo opravilo ustnega postopka.

[…]

(1) .

(1) – Navedene so le točke zadevne sodbe, za katere Splošno sodišče meni, da je njihova objava koristna.

Izrek

Iz teh razlogov je

SPLOŠNO SODIŠČE (prvi senat)

razsodilo:

1. Odločbi prvega odbora za pritožbe pri Uradu za usklajevanje na notranjem trgu (znamke in modeli) (UUNT) z dne 3. julija 2013 (združeni zadevi R 1767/2012‑1 in R 1768/2012‑1) se razveljavita v delu, v katerem sta bili z njima zavrnjeni pritožbi družbe Schmidt Spiele GmbH glede proizvodov in storitev, ki niso „računalniki“, „(programi za) računalniške igre; programi za videoigre zapisani na kartuše, diskete, CD‑ROM-e, kasete, trakove in minidiske “, „računalniški software, registriran; računalniški programi – naložljivi prek računalniške mreže; računalniški software, registriran“ iz razreda 9, „izdelki iz papirja in kartona (vključeni v razred 16); barvne tiskovine“ iz razreda 16, „igre (vključno z elektronskimi in video igrami) razen iger kot zunanjih enot za ekrane ali monitorje“, „igralne karte“, „družabne igre; igre s kartami“, „prenosne naprave za elektronske igre“, „družabne igre“ in „video igre kot zunanje enote za ekrane ali monitorje“ iz razreda 28, ter „zabava“, „organizacija in vodenje razvedrilnih dogodkov“ in „oskrba z rekreacijski pripomočki“ iz razreda 41.

2. V preostalem se tožbi zavrneta.

3. Družbi Schmidt Spiele se naloži plačilo polovice stroškov UUNT in polovico lastnih stroškov. UUNT se naloži plačilo polovice stroškov družbe Schmidt Spiele in polovico lastnih stroškov.